2019. gada 2. jūlijā Rīkojums Nr. 328

Rīgā (prot. Nr. 31 45. §)

**Par Plānu nepilngadīgo aizsardzībai no noziedzīgiem nodarījumiem pret tikumību un dzimumneaizskaramību 2019.**–**2020. gadam**

1. Apstiprināt Plānu nepilngadīgo aizsardzībai no noziedzīgiem nodarījumiem pret tikumību un dzimumneaizskaramību 2019.–2020. gadam (turpmāk – plāns).

2. Noteikt Tieslietu ministriju par atbildīgo institūciju plāna īstenošanā. Tieslietu ministrijai plānā paredzētos pasākumus īstenot sadarbībā ar Iekšlietu ministriju, Veselības ministriju, Izglītības un zinātnes ministriju un Labklājības ministriju.

3. Jautājumu par papildu valsts budžeta līdzekļu piešķiršanu plānā paredzēto pasākumu īstenošanai izskatīt Ministru kabinetā likumprojekta "Par valsts budžetu 2020. gadam" un likumprojekta "Par vidēja termiņa budžeta ietvaru 2020., 2021. un 2022. gadam" sagatavošanas un izskatīšanas procesā kopā ar visu ministriju un citu centrālo valsts iestāžu priekšlikumiem prioritārajiem pasākumiem atbilstoši valsts budžeta finansiālajām iespējām.

4. Tieslietu ministrijai sagatavot un tieslietu ministram līdz 2020. gada 1. maijam un 2022. gada 1. maijam iesniegt noteiktā kārtībā Ministru kabinetā pārskatu par plāna izpildi.

5. Tieslietu ministrijai sagatavot un iesniegt Finanšu ministrijā un Pārresoru koordinācijas centrā starpnozaru prioritārā pasākuma pieteikumu.

Ministru prezidenta vietā –

Ministru prezidenta biedrs,

aizsardzības ministrs A. Pabriks

Ministru prezidenta biedrs,

tieslietu ministrs J. Bordāns